Broj: 711-I-1138-P-336-18/19-02-8

Zagreb, 10. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Damira Krstičevića, potpredsjednika Vlade Republike Hrvatske i ministra obrane,** na 49. sjednici, održanoj 10. svibnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Krstičevića, potpredsjednika Vlade Republike Hrvatske i ministra obrane, neće se pokrenuti, s obzirom da navodi iz neanonimne prijave zaprimljene protiv navedenog dužnosnika dana 26. listopada 2018.g., pod brojem: 711-U-3059-P-336/18-01-1, ne sadrže nove činjenice niti okolnosti, već se u bitnome iznose iste okolnosti povodom kojih je Povjerenstvo na 16. sjednici, održanoj 29. lipnja 2018.g. donijelo Odluku o nepokretanju postupka protiv navedenog dužnosnika, broj: 717-I-919-P-121/18-04-8, a u razdoblju od donošenja navedene odluke nisu nastale nove činjenice i okolnosti koje bi upućivale na moguću povredu odredbi ZSSI-a te stoga ne postoje pretpostavke za obnovu postupka i ponovno odlučivanje o istoj pravnoj stvari o kojoj je već riješeno.**

Obrazloženje

Protiv dužnosnika Damira Krstičevića, potpredsjednika Vlade Republike Hrvatske i ministra obrane, podnesena je 26. listopada 2018.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-3059-P-336/18-01-1, povodom koje je otvoren predmet P-336/18.

U predmetnoj prijavi se u bitnom navodi da je dužnosnik Damir Krstičević prilikom nabave aviona od izraelske kompanije Israel Aerospace Industries Ltd. pogodovao trgovačkom društvu KING ICT d.o.o. u kojem je dužnosnik bio zaposlen kao direktor od 2001. do 2004., zatim kao prokurist od 2004. do 2007., dok je od 2007. do 2016. obavljao funkciju člana Nadzornog odbora istog trgovačkog društva. U prijavi se nadalje navodi da je dužnosnik Damir Krstičević u ožujku 2018.g. potvrdio da se Republika Hrvatska odlučila na kupovinu 12 izraelskih borbenih zrakoplova F-16 Barak. U gotovo isto vrijeme raspisan je natječaj Ministarstva poljoprivrede za nabavu „besposadnog zračnog sustava“ koji je procijenjen na 12 milijuna eura bez PDV-a. Na navedenom natječaju konkuriralo je trgovačko društvo KING ICT d.o.o., a njihov partner bio je Israel Aerospace Industries Ltd. U prijavi se nadalje navodi da je na navedenom natječaju Ministarstva poljoprivrede kao predstavnik zajednice ponuditelja trgovačkog društva KING ICT d.o.o. i Israel Aerospace Industries Ltd. sudjelovao Siniša Belošević, predstavnik uprave trgovačkog društva AERO PARTNER d.o.o., koje je umiješano u koruptive radnje vezane za remont helikoptera u Bosni i Hercegovini te remont hrvatskih MIG-21 u Ukrajini. U prijavi se nadalje navodi da je Republika Hrvatska 2013.g. naručila, a 2015.g. kupila 5 MIG-ova 21 od ukrajinske tvrtke UKRSPECEXPORT, a 7 dala na remont. Podnositelj prijave ističe da je navedeni natječaj bio namješten, dobavljači umiješani u korupciju, a hrvatski MIG-ovi vraćeni neispravni. Predstavnik ukrajinske tvrtke u Hrvatskoj bilo je upravo trgovačko društvo AERO PARTNER d.o.o.

Podnositelj prijave dodatno navodi da je od 2017.g. kada je dužnosnik Damir Krstičević postao ministar obrane, povećan broj poslovnih odnosa između trgovačkog društva KING ICT d.o.o. i države.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 3. stavkom 1. podstvakom 3. propisano je da su zastupnici u Hrvatskom saboru dužnosnici u smislu ZSSI-a. Podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) također dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Damir Krstičević od 28. prosinca 2015.g. do 19. listopada 2016.g. obnašao dužnost zastupnika u Hrvatskom saboru, a od 19. listopada 2016.g. pa nadalje obnaša dužnost ministra obrane te je stoga povodm obnašanja navedenih dužnosti obvezan postupati sukladno odredbama ZSSI-a.

Povjerenstvo ističe da je na zahtjev dužnosnika Damira Krstičevića na 157. sjednici održanoj 17. studenoga 2016.g. dalo mišljenje broj: 711-I-1630-M-170/16-02-18 da sukladno odredbama ZSSI-a ne postoji zapreka za stupanje u poslovni odnos između trgovačkih društava KING ICT d.o.o. te M SAN Grupa d.d. i Ministartsva obarne i/ili Vlade Republike Hrvatske kao tijela javne vlasti u kojima dužnosnik obnaša dužnost ministra, odnosno potpredsjednika Vlade Republike Hrvatske. Međutim, uzimajući u obzir okolnost da je dužnosnik u relativno dužem vremenskom razdoblju obavljao funkcije u tijelima navedenih trgovačkih društava, Povjerenstvo je uputilo dužnosnika da se, u cilju zaštite vlastitog integriteta i vjerodostojnosti te otklanjanja svake sumnje da su na nanjegovo postupanje utjecali privatni interesi, izuzme iz svih postupaka odlučivanja, kao i do poduzimanja svih drugih radnji koji se odnose na poslovne odnose s navedenim trgovačkim društvima.

Povjerenstvo je nadalje na 16. sjednici, održanoj 29. srpnja 2018.g., donijelo odluku broj: 711-I-919-P-121/18-04-8 o nepokretanju postupka protiv dužnonsika Andreja Plenkovića, predsjednika Vlade Republike Hrvatske, dužnosnice Kolinde Granar-Kitarović, predsjednice Republike Hrvatske te dužnosnika Damira Krstičevića, potpredsjednika Vlade Republike Hrvatske i ministra obrane, s obzirom da iz podataka i dokumentacije koju je Povjerenstvo prikupilo ne proizlazi da je sudjelovanjem navedenih dužnosnika u postupku nabave višenamjenskih borbanih zrakoplova od Države Izrael došlo do moguće povrede odredbi ZSSI-a ili načela obnašanja dužnosti.

 U obrazloženju navedene odluke navodi se da u postupku nabave višenamjenskih borbenih zrakoplova nije sudjelovalo trgovačko društvo KING ICT d.o.o., niti M SAN Grupa d.d., te dužnosnik Damir Krstičević stoga, sukladno danom mišljenju Povjerenstva od 17. studenoga 2016.g., nije bio u obvezi izuzimanja iz navedenog postupka.

U obrazloženju odluke se nadalje navodi da poslovna suradnja između trgovačkog društva KING ICT d.o.o. i izraelske kompanije Israel Aerospace Industries Ltd. te njihov zajednički nastup u postupku javne nabave besposadnog zrakoplovnog sustava koji je provodilo Ministarstvo poljoprivrede, samo po sebi, ne predstavlja okolnost povodom koje bi se dužnosnik Damir Krstičević smatrao interesno povezanim s navedenim izraelskim trgovačkim društvom. Povjerenstvo je pritom uzelo u obzir okolnost da dužnosnik Damir Krstičević već više od dvije godine ne obavlja nikakve funkcije u trgovačkom društvu KING ICT d.o.o., niti u istom ima poslovne udjele, te da do sklapanja ugovora između zajednice ponuditelja KING ICT d.o.o. i Israel Aerospace Industries Ltd. s Ministarstvom poljoprivrede nije došlo s obzirom da navedena zajednica ponuditelja nije bila izabrana kao najpovoljniji ponuditelj.

Slijedom navedenoga, Povjerenstvo je u postupku koji se vodio pod brojem P-121/18 razmatralo okolnost zajedničkog nastupa trgovačkog društva KING ICT d.o.o. i izraelske kompanije Israel Aerospace Industries Ltd. u postupku javne nabave besposadnog zrakoplovnog sustava koji je provodilo Ministarstvo poljoprivrede te utvrdilo da isto ne predstavlja okolnost povodom koje bi se dužnosnik Damir Krstičević smatrao interesno povezanim s navedenim izraelskim trgovačkim društvom, niti navedena okolnost upućuje na povredu odredbi ZSSI-a, odnosno načela obnašanja dužnosti od strane navedenog dužnosnika.

Povjerenstvo stoga u opisanim okolnostima primjenjuje načelo *ne bis in idem*, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Pored navedenog, sukladno članku 123. stavku 1. točki 1. Zakona o općem upravnom postupku („Narodne novine“, broj 47/09, u daljnjem tekstu ZUP), koji se podredno primjenjuje na postupke pred Povjerenstvom, obnova postupka u kojem je doneseno rješenje, protiv kojeg se ne može izjaviti žalba, može se pokrenuti na zahtjev stranke ili po službenoj dužnosti u roku od tri godine od dana dostave rješenja stranci, ako se sazna za nove činjenice ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku.

Stoga je, povodom predmetne prijave, Povjerenstvo trebalo razmotriti jesu li ispunjene pretpostavke za obnovu postupka koji se vodio pod brojem P-121/18 po službenoj dužnosti (s obzirom da podnositelj prijave nije stranka u postupcima sukoba interesa), odnosno postoje li okolnosti na koje se ukazuje u prijavi, temeljem kojih bi Povjerenstvo u prethodno provedenom postupku došlo do drugačijeg utvrđenja.

Povjerenstvo obrazlaže da se u zaprimljenoj prijavi od 26. listopada 2018.g. ukazuje na okolnost da je na natječaju koje je provelo Ministarstvo poljoprivrede, kao predstavnik zajednice ponuditelja trgovačkog društva KING ICT d.o.o. i izraelske kompanije Israel Aerospace Industries Ltd. sudjelovala osoba koju podnositelj prijave povezuje s navodnim koruptivnim radnjama prilikom nabave zrakoplova MIG 21 o čijoj nabavi se Ministarstvo obrane sklopilo ugovor u 2013.g., a isporuka je trajala do 2015.g.

S obzirom da se u prijavi ne navode okolnosti povodom kojih bi se navedena osoba mogla smatrati interesno povezanom s dužnosnikom niti je dužnosnik Damir Krstičević obnašao dužnost ministra obrane u razdoblju od 2013. do 2015.g. u kojem je Republika Hrvatska provela postupak nabave zrakoplova MIG 21, Povjerenstvo ističe da se u prijavi ne ukazuje niti na jednu novu činjenicu ili okolnost koja bi sama za sebe ili zajedno s činjenicama utvrđenim u predmetu P-121/17 mogle dovesti do drugačije odluke da je prethodno bila iznesena ili da je inače bila poznata Povjerenstvu.

Slijedom navedenog, utvrđeno je da nisu ispunjene pretpostavke za obnovu predmetnog dovršenog postupka protiv dužnosnika Damira Krstičevića te je Povjerenstvo, na temelju članka 39. stavka 1. ZSSI-a, donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Damir Krstičević, elektroničkom dostavom
2. Podnositelju prijave
3. Objava na internetskoj stranici Povjerenstva
4. Pismohrana